1.Obmejne regije so pomembne v Evropski uniji

Evropska unija (EU) in njene neposredne sosede v Evropskem združenju za prosto trgovino (EFTA) imajo skupno 40 notranjih kopenskih mej. V zadnjih desetletjih je proces evropskega vključevanja pomagal regijam ob notranjih mejah, da so se preoblikovale iz pretežno obrobnih območij v območja rasti in priložnosti. Vzpostavitev enotnega trga leta 1992 je povečala produktivnost EU in zmanjšala stroške z odpravo carinskih formalnosti, uskladitvijo ali vzajemnim priznavanjem tehničnih pravil in nižjimi cenami zaradi konkurence; trgovina znotraj EU se je v 10 letih povečala za 15 %; dosežena je bila dodatna rast in ustvarjenih je bilo približno 2,5 milijona novih delovnih mest.

Te spremembe so imele tako pozitiven (prosto gibanje je povečalo lokalno čezmejno sodelovanje) kot tudi negativen učinek (zmanjšalo se je število zaposlenih v carinski upravi in povezanih storitvah) na obmejne regije. Na splošno je bilo več možnosti za razvoj skupnih storitev in dejavnosti na lokalni ravni.

Regije ob notranjih mejah EU: Øpokrivajo 40 % ozemlja EU, Øpredstavljajo 30 % prebivalstva (150 milijonov ljudi), Øustvarjajo 30 % BDP EU, Øgostijo skoraj 2 milijona čezmejnih dnevnih migrantov, od katerih je 1,3 milijona čezmejnih delavcev, ki prestavljajo 0,6 % vseh zaposlenih v EU (npr. 450 000 v Franciji, 270 000 v Nemčiji, 140 000 na Poljskem in 135 000 na Slovaškem).

Člen 174 Pogodbe o delovanju Evropske unije prepoznava izzive, s katerimi se soočajo obmejne regije, in določa, da mora Unija tem regijam nameniti posebno pozornost pri razvoju in izvajanju dejavnosti, ki vodijo h krepitvi njene ekonomske, socialne in teritorialne kohezije.

Od leta 1990 financiranje Interreg podpira programe čezmejnega sodelovanja v obmejnih regijah EU, vključno s tistimi z državami Efte. Program je financiral na tisoče projektov in pobud, ki so pomagali izboljšati evropsko vključevanje. Glavni dosežki programov Interreg vključujejo povečano zaupanje, boljšo povezljivost, izboljšano okolje, boljše zdravje in gospodarsko rast. Od projektov za stike med ljudmi do naložb v infrastrukturo in podpore za sodelovanje med institucijami je program Interreg resnično vplival na obmejne regije in prispeval k njihovemu preoblikovanju.

Projekti se še vedno izvajajo z nekaj manj kot 6 milijardami EUR iz proračuna EU, ki so namenjene čezmejnim programom Interreg za obdobje 2014–2020. Ti programi se izvajajo na vseh mejah in zagotavljajo nadaljnji napredek na področju vključevanja in izkoriščanje celotnega potenciala obmejnih regij. Naložbe za izboljšanje življenjskih pogojev bodo velike: skupni okoljski ukrepi in skupni ukrepi za ublažitev posledic podnebnih sprememb bodo izboljšali varstvo obmejnega prebivalstva. Skupne pobude in instrumenti za raziskave bodo še naprej izkoriščali gospodarski in inovativni potencial obmejnih regij. Strategije pametne specializacije bodo okrepile regionalne in lokalne inovacije, tudi prek meja. Naložbeni načrt za Evropo, ki je bil leta 2016 okrepljen in razširjen, bo prav tako prispeval k razvoju obmejnih regij. Njegov tretji steber, ki si prizadeva odpraviti ovire za naložbe, bo zagotovil ugodnejše okolje za čezmejne naložbene projekte.

Obmejne regije so prostor, ki bi moral evropsko vključevanje občutiti najbolj pozitivno – študij, usposabljanje, delo, oskrba in poslovanje prek meja so vsakdanje dejavnosti, ki bi morale biti mogoče ne glede na obstoj upravne nacionalne meje.

Zemljevid: Kopenske obmejne regije vzdolž notranjih meja EU28 in Efte

Vendar dokazi, ki jih je zbrala Komisija, kažejo, da obmejne regije gospodarsko običajno dosegajo slabše rezultate v primerjavi z drugimi regijami v državi članici. Dostop do javnih storitev, kot so bolnišnice ali univerze , je v obmejnih regijah načeloma težji. Prehajanje med različnimi upravnimi in pravnimi sistemi je še vedno pogosto zapleteno in drago. Posamezniki, podjetja, javni organi in nevladne organizacije so s Komisijo delili svoje včasih negativne izkušnje s sodelovanjem prek notranjih meja.

Potrebni so ukrepi, ki presegajo evropsko financiranje, saj teh obstoječih težav ni mogoče rešiti samo s finančnimi sredstvi in naložbami. To sporočilo podaja načine, na katere lahko EU in njene države članice zmanjšajo zapletenost, dolžino in stroške čezmejnega sodelovanja ter spodbujajo združevanje storitev ob notranjih mejah. Obravnava tudi področja, ki jih je treba izboljšati, da bi lahko državljani v celoti izkoristili priložnosti, ki se ponujajo na obeh straneh meje. Tako lahko EU še bolj podpre svoje obmejne regije ter pomaga ustvarjati rast in delovna mesta.

Namen sporočila je približati EU njenim državljanom in zagotoviti učinkovito delovanje evropskega zakonodajnega postopka v korist državljanov in podjetij. Bela knjiga o prihodnosti Evrope in nadaljnji razmisleki so sprožili obsežno razpravo o tem, kako bi se morala Evropa razviti v prihodnosti, da bi lahko najbolje ustregla željam vseh Evropejcev. Na splošno se priznava, da teritorialno in zlasti čezmejno sodelovanje prinašata resnično dodano vrednost za evropske državljane.

To sporočilo prispeva k temu razmisleku tudi s predlaganjem ukrepov in izdajanjem priporočil, ki regijam ob notranjih kopenskih mejah lajšajo sodelovanje, prispevajo k zmanjševanju ovir ter pomagajo obmejnim državljanom in podjetjem v celoti izkoristiti potencial teh regij.